## El Consorci de Museus i la UV porten el projecte de recuperació de fotografies familiars salvades de la riuada a les poblacions afectades

*** ‘ANDANA. Lloc de memòries’ recala en el Museu Valencià de la Festa d’Algemesí, a on s’exhibixen 13 àlbums de famílies no identificades
* L’exposició, que partix del projecte #SalvemLesFotos de la Universitat de València, ha recuperat més de 20.000 fotografies de 150 famílies**

El Consorci de Museus de la Comunitat Valenciana (CMCV) i la Universitat de València (UV) han presentat este divendres ‘ANDANA. Lloc de memòries’, en el Museu Valencià de la Festa d’Algemesí, l’exposició que partix del projecte #SalvemLesFotos de la UV de recuperació de fotografies familiars salvades de la riuada.

Des d’este divendres i fins al 18 de gener de 2026 s’exposa ‘ANDANA’ a Algemesí, la primera població afectada per la riuada del 29 d’octubre de 2024 a on fa parada la mostra, després del seu pas pel Centre del Carme Cultura Contemporània (CCCC) el mes de maig passat.

L’exposició, produïda pel CMCV en col·laboració amb la UV, planteja tres recorreguts que acosten el visitant als testimoniatges d’agraïment de centenars de persones i a les imatges dels fotògrafs Pablo Santamarina i Juan Peiró, al patrimoni gràfic recuperat i a les veus dels jóvens de l’IES Berenguer Dalmau de Catarroja.

En la presentació ha participat el director gerent del CMCV, Nicolás Bugeda; la vicerectora de Cultura de la UV, Ester Alba; l’alcalde d’Algemesí, José Javier Sanchis; el cap de gabinet de la Diputació de València, José Todolí, i les comissàries de la mostra, Beatriz Santamarina i Alejandra Nieto.

Bugeda ha assenyalat “el compromís del Consorci de Museus de continuar treballant per la recuperació de l’Horta Sud de València, com s’està fent des de tots els àmbits de la societat, i donar visibilitat a totes les iniciatives i els projectes que les diferents institucions i universitats estan duent a terme, com és este de la Universitat de València per a recuperar i retornar el patrimoni més sentimental, que són les fotos familiars i el record d’aquells que ens van precedir”.

Per la seua banda, Ester Alba ha mostrat el seu agraïment, en nom de la UV, als voluntaris, a l’ESAT, a la Diputació, a la Generalitat i, especialment, al Consorci de Museus, “que des del primer moment ha estat al costat de la Universitat i al costat de la cultura”.

De la mateixa manera, l’alcalde d’Algemesí, José Javier Sanchis, ha donat les gràcies al laboratori ESAT, que ha arreplegat 200.000 fotografies, la recuperació de les quals és “un tresor per a les famílies, però també per al patrimoni local i la història d’Algemesí, que és un referent cultural en la Comunitat”.

A la inauguració també han assistit representants del voluntariat dels laboratoris de campanya, així com algunes de les més de 250 famílies que conserven les seues fotografies en el Laboratori d’Algemesí, situat en l’ESART, Centre d’Art Contemporani.

**Àlbums de famílies no identificades**

Algemesí és la primera destinació d’esta exposició itinerant, concebuda per a ser presentada en algunes de les localitats afectades després de la seua inauguració en el CCCC de València el maig de 2025.

Entre les novetats d’esta mostra s’inclouen 13 àlbums de famílies no identificades. En les setmanes posteriors a la riuada, durant la fase inicial de recuperació de les fotografies, van començar a arribar àlbums extraviats que havien sigut arrossegats per la força de l’aigua i el fang i separats dels seus propietaris i que van ser depositats en el laboratori pels voluntaris. Des d’Algemesí es fa ara una crida perquè eixes famílies puguen retrobar-se amb els seus records.

Algemesí va ser un dels municipis més castigats per la riuada, per la qual cosa es va decidir reconvertir el Centre d’Art Contemporani L’ESART, que també va patir la inundació, en un dels laboratoris de #SalvemLesFotos, al servici de la ciutadania.

Fecha: 24/10/2025